Tier op vrye voet in GautengArgieffoto bloot ter illustrasie (Foto: Sasin Tipchai/Pixabay) Lede van die gemeenskap word gemaan om waaksaam te wees ná ŉ tier Saterdag van ŉ kleinhoewe in die Walkerville-gebied ontsnap het. Die tier het uit haar hok ontsnap en reeds ŉ 39-jarige man en ŉ hond in die gebied aangeval, sê kol. Dimakatso Sello, woordvoerder van die polisie. “Die publiek word gewaarsku om vir hul eie veiligheid nie die dier te nader nie.” Die Dierebeskermingsvereniging vir Vereeniging en Vanderbijlpark sê die tier word privaat besit. “Ons span werk saam met owerhede om die tier veilig aan te keer.” Inwoners van Walkerville en omgewing word spesifiek versoek om op die uitkyk te wees vir die tier. Die tier het in die omgewing van Walkerville Fruit Farms ontsnap en is glo naby Daleside Vet opgemerk. Kontak die DBV by 083 292 5862 indien die tier gewaar word. “Moet asseblief nie die tier nader nie – sy is gevaarlik,” het die DBV bygevoeg.